  Наталья Тетерина Туннэ, 23-тӥ куартолэзе, Ижкарысь Кун Кенешлэн юртаз Удмуртиысь Йӧскалык лыдӟетъюртлы 100 ар тырмонлы но Лыдӟетъюртъёслэн огъяросси нуналзылы сӥзем сӥё-дано ужрад ортчиз. Со улсын элькун кивалтэтлэсь Зоя Богомолова нимо премизэ сётӥзы. Йӧскалык но шаертодон литератураез азинтон ужрадъёсыз понна Йӧскалык лыдӟетъюртэз пусйизы, нош Сюмсиысь ёрос лыдӟиськонниез — «СюмсиЦветик» ӵектосэз быдэстон понна. Кызьы шуиз ивортодэтъя «Удмуртия» агентстволы Йӧскалык лыдӟетъюртлэн кивалтӥсезлэн воштӥсез Анна Семёнова, ужъюртсы йӧскалык но шаертодон литератураез азинтон бордын трос аръёс ӵоже тырше ни, кылсярысь, 30 ар пала ни «Удмурт шаер» клубзы ужа. Озьы ик выль ӵектосъёс но улонэ пыӵало. Вераны кулэ, отчы пыре «Удмурт шаер» клубмы но милям, отчы пыре тани туэ выль проект — ёросъёслэн литература нуналъёссы но, пӧртэм-пӧртэм печатлам ужъёс но, электрон ресурсъёс но — тӥни со вань ужъёсты огазеяса, сыӵе пӧрме трос аръёс ӵоже кыстӥськись бадӟым-бадӟым комплексной уж Анна Семёнова, Удмуртиысь йӧскалык лыдӟетъюртлэн кивалтӥсезлэн воштӥсезУдмуртиысь лулчеберетъя но туризмъя министр Владимир Соловьёв, элькун лыдӟетъюртлэн интыез сярысь вераса, пусйиз, 100 ар талэсь азьвыл удмурт интелегенция татысен нырысетӥ вамышъёссэ лэсьтӥз шуыса. Ӵапак та лыдӟиськонниын лулчеберетъя но югдытонъя программаос ужаны кутскизы. «Соку тужгес бадӟымез ужпум вал, дыр, грамотаез тодымтэез лыдӟетъюрт кылдытон пыр быдтыны. <…> Мерлык азьлань мынэмъя, пӧртэм ужпумъёс, улон мукет куронъёс пуктылӥз Йӧскалык (Ленинской вадесаз вал) лыдӟетъюрт азьын. Мон малпасько, котькуд вадес та ужъюрт пӧртэм сямен нимаськиз, но та ужъюрт котьку вал сыӵе лулчеберетъя центр. Шоркарлэн гинэ ӧвӧл, быдэс элькунлэн. Со туннэ но центр, малы ке шуоно методикая вань библиотекаослэн центрзы милям Йӧскалык лыдӟетъюрт пыр ужзэ радъя», — шуэ элькунысь лулчеберетъя министр. Владимир Соловьёв верамъя, лыдӟӥськоннилэсь валтӥсь юртсэ ворсан ӧнерчиослы вань луонлыкъёссэс возьматыны уг ке но сёто, соос туж тыршо. Трос ужрадъёс ортчо книга пыр асьме калыкез — егитъёсыз но, мӧйыосыз но, пичи нылпиосмес но — визьноданы-а, мар-а, шуод, малы ке шуоно туннэ интернет пыр чылкытэз но чеберез гинэ асьме адями доры уг вуы. Вуэ пӧртэмез ивортодэт, и тани классика пыр, шуысал, шонер книгаос пыр, книгаен герӟаськем ужрадъёс пыр вань луонлыкмы быдэсак элькун но, отын улӥсьёс но асьсэдыз шудогес мед лыдъялозы шуыса Владимир Соловьёв, Удмуртиысь лулчеберетъя но туризмъя министрУдысэтэн кивалтӥсь оске, матысь дыре юртэз тупатонъя ужлэсь радзэ шедьтозы шуыса. Нялтас вераса, кык арня талэсь азьвыл Йӧскалык лыдӟетъюртэз выльдон понна дурбасьтыны куронэн Удмуртилэн тӧроеныз Александр Бречаловен юнматэм гожтэтэз Кун Думае лэзизы. Тодэ вайытом, туэ тулыспалэ лыдӟиськоннилэсь юртсэ тупатонъя ӵектос Казаньын эскеронэз ортчиз. Та дыре вань ужкагазъёс Москвае коньдон висъян понна келямын. Улосвыл тӧрлыкъёс тупатон ужъёсты 2020-тӥ арлы — Удмуртилэн кунлыкезлы 100 ар тырмонлы йылпумъяны оско. Тегъёс: Лулчеберет Ижкар Удмуртия кивалтэт Мерлык данъетъёс ВладимирСоловьёв лыдетъюрт Йӧскалыклыдӟетъюрт  